《赠别》
宋纪·张嵲

艾杼灭浇殪，方召平夷蛮。
夏书纪少康，小雅咏周宣。
茂烈盖当纪，休声垂亿年。
君臣今望之，犹若神人然。
皇天昔降乱，国步多艰辛。
海宇政摇荡，封疆托大臣。
召旻歌卒章，三复徒怆神。
寇攘有厚赏，山林多贱贫。
小夫矜宠秩，持以傲寒士。
达人每大观，讵肯屈其志。
从人畏损名，不从斯逆耳。
肮脏每不容，委随多狥死。
孔明佐玄德，君臣称鱼水。
田祖辅本初，愎谏昧良图。
蜀成鼎足势，卧龙名益都。
袁丧官渡师，二臣随见屠。
女萝依青松，蔹蔓相绵延。
岁暮饶雪霜，枝干犹萦缠。
蔓草生毁垣，逢时亦芊芊。
积雨毁垣坠，茹颖亦以乾。
婉婉我良友，才具宜佐时。
果敢无与前，议论有余资。
功名可立致，要当慎其为。
吴橘北化橙，良玉贵不缁。
行矣保令图，怀哉丝路悲。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。